Baranyi Ferenc

 *„Quel giorno più non vi leggemmo avante”*

 *Dante Gabriel Rossetti Paolo és*

 *Francesca című képére*

 És aznap már nem olvastunk tovább, hisz

 megértettük a könyvből a teendőt,

 s vállaltuk útunkat, akárhová visz.

 Rimini úrhölgyét, a zsenge delnőt

 asszonyabbá a szép sorok igézték

 s magam is tőlük lettem végre felnőtt.

 /A kastélykertben Lancelot regéjét

 olvastuk, vágya mint ejtette tőrbe,

 s – bár tudtuk, hogy biztos halál a tét rég –

 az ő példáját tettük meg nyerőre.

 Azóta kettőnk végzetének árnya

 egyként vetül a házasságtörőkre./

 A sors könyvét ki félbehagyni gyáva,

 amikor olvasmánya merni készti:

 annak bizonnyal messze még halála,

 de nincs értelme aggkorát megérni.

*Kaiser Laci 65*

E szóra, hogy KAISER, a múltban

 császárok jutottak eszembe,

 történetüket sose untam,

 s csak bújtam a könyveket egyre.

„Mein Kaiser, mein Kaiser gefangen! –

 Fogságban a császár, a császár!”

 A Heine-sor ritmusa bennem

 dobolva dalolt, muzsikált már.

 S mikor csupa kocsmai korhely

 közt ittam a sört lebujokban,

 kigyúlva szavaltam: „A KAISER

 úr ott is, hol bor-uralom van,

 a KAISER a legremekebb ser,

 csak ezt igya mind, ki igényes,

 nincs párja, egyéb pia nem kell,

 mert isteni, isteni lé ez!”

 E szóra, hogy KAISER, manapság

 nem sör jut elsőre eszembe,

 már messze a léha mulatság

 s nem futja se borra, se serre.

 Öcsém, a neved viselő sör

 helyét te töltsd be szivemben,

 kamráiban addig időzöl,

 amíg ki nem illan a lelkem!

 Most hát születésnapod üljük,

 a hatvanöt oly alacsony szám!

 Az elhülyülést kikerüljük,

 túllépve romos mai kocsmán.

A költőnek mélybe visz útja,

 de mégis az éghez emel. Hidd:

 feljutsz az olümposzi csúcsra,

 ha úgy muzsikálsz, ahogy eddig.